ai4bharat/Pralekha huggingface dataset:
நிதி அமைச்சகம்
பெங்களூரில் வருமான வரித்துறை அலுவலக கட்டிடத்துக்கு மத்திய நிதியமைச்சர் திருமதி நிர்மலா சீதாராமன் அடிக்கல் நாட்டினார்
பெங்களூரு இன்பேன்ட்ரி சாலையில், வருமானவரித்துறை அலுவலக கட்டிடத்துக்கு மத்திய நிதி மற்றும் கம்பெனிகள் விவகாரத்துறை அமைச்சர் திருமதி நிர்மலா சீதாராமன் இன்று அடிக்கல் நாட்டினார். அந்த இடத்தில் அதற்கான அறிவிப்பையும் அவர் திறந்து வைத்தார். பெங்களூரு மத்திய தொகுதி எம்.பி திரு பி.சி.மோகன் இந்நிகழ்ச்சியில் பங்கேற்றார். இந்த அடிக்கல் நாட்டு நிகழ்ச்சியில், மத்திய அரசின் வருவாய்த்துறை செயலாளர் திரு தரூண் பஜாஜ், மத்திய நேரடி வரி வாரியத் தலைவர் ஜே.பி. மொகாபத்ரா, மறைமுக வரி வாரியம் மற்றும் சுங்கத்துறை தலைவர் திரு எம்.அஜித் குமார் ஆகியோர் கலந்து கொண்டனர்.
புதிதாக அமையவுள்ள வருமானவரித்துறை கட்டிடத்தில் தரைத்தளம் மற்றும் 18 தளங்கள், அடித்தள கார் பார்க்கிங் வசதியுடன் அமையவுள்ளது.
இந்த கட்டிடத்தில் மின் உற்பத்திக்கு, சூரிய மின்சக்தி தகடுகள் பொருத்தப்படவுள்ளன. மத்திய பொதுப்பணித்துறை கட்டும் இந்த கட்டிடத்தில் மழைநீர் சேகரிப்பு, நீர் சுத்திகரிப்பு, காற்று சுத்திகரிப்பு உட்பட பல வசதிகள் அமைக்கப்படுகின்றன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1752266
-----
(Visitor Counter : 184
சுகாதாரம் மற்றும் குடும்ப நலத்துறை அமைச்சகம்
கொவிட்-19 குறித்த அண்மைச் செய்திகள்
சிகிச்சை பெறுபவர்களை விட குணமடைந்தோர் எண்ணிக்கை சுமார் 1.6 லட்சம் அதிகம்
குணமடைந்தோர் விகிதம் 60.81 சதவீதம்
95 லட்சத்துக்கும் அதிகமான மாதிரிகள் சோதனை
கோவிட்-19 நோயிலிருந்து குணமடைபவர்களின் எண்ணிக்கை தொடர்ந்து அதிகரித்து வருகிறது.
மாநிலங்கள்/யூனியன் பிரதேசங்களுடன் இணைந்து மத்திய அரசு மேற்கொண்டு வரும் கோவிட்-19 தடுப்பு, கட்டுப்பாடு மற்றும் மேலாண்மை ஆகிய ஒருங்கிணைந்த நடவடிக்கையால், இன்று வரை, 1,58,793 பேர், கோவிட்-19 நோய்க்கு சிகிச்சை பெற்று வருபவர்களை விட அதிகமாக குணமடைந்துள்ளனர். இதன் பயனாக, குணமடைந்தோர் விகிதம் 60.81 சதவீதமாக உயர்ந்துள்ளது.
கடந்த 24 மணி நேரத்தில், மொத்தம் 14,335 கோவிட்-19 நோயாளிகள் குணமடைந்துள்ளனர். இதையும் சேர்த்து மொத்தம் 3,94,226 பேர் இதுவரை குணமடைந்துள்ளனர்.
தற்போது, 2,35,433 பேர் பாதிக்கப்பட்டு , சிகிச்சை பெற்று வருகின்றனர். இவர்கள் மருத்துவக் கண்காணிப்பில் இருந்து வருகின்றனர்.
நாட்டில் சோதனைக்கூடக் கட்டமைப்பை விரிவுபடுத்தும் முயற்சியே, நாளுக்கு நாள் எண்ணிக்கை அதிகரிக்கக் காரணமாகும். நாட்டில் தற்போது, 780 அரசு ஆய்வகங்கள், 307 தனியார் சோதனைக்கூடங்கள் உள்பட, 1087 சோதனைக்கூடங்கள் இயங்கி வருகின்றன. அவை வருமாறு;
ரியல்-டைம் ஆர்டி பிசிஆர் அடிப்படையிலான சோதனைக்கூடங்கள் ; 584 
ட்ரூநேட் அடிப்படையிலான சோதனைக் கூடங்கள்; 412 
சிபிஎன்ஏஏடி அடிப்படையிலான சோதனைக் கூடங்கள்; 91
‘’சோதனை, கண்டுபிடித்தல், சிகிச்சை அளித்தல்’’ உத்தியின் ஒரு பகுதியாக மேற்கொள்ளப்படும் மக்களை மையப்படுத்திய பல்வேறு நடவடிக்கைகள் கோவிட்-19 சோதனையில் காணப்பட்ட இடையூறுகளை அகற்றியுள்ளது. மாநிலங்கள்/யூனியன் பிரதேசங்களில் மேற்கொள்ளப்படும் பரவலான பரிசோதனை வசதிகள் காரணமாக, ஒவ்வொரு நாளும் சோதிக்கப்படும் மாதிரிகளின் எண்ணிக்கை அதிகரித்து வருகிறது. கடந்த 24 மணி நேரத்தில், 2,42,383 மாதிரிகள் சோதிக்கப்பட்டுள்ளன. இதுவரை , மொத்தம் 95,40,132 மாதிரிகள் பரிசோதிக்கப்பட்டுள்ளன.
கோவிட்-19 தொற்றுக்கான மருத்துவ சிகிச்சை மேலாண்மை விதிமுறைகள் மத்திய சுகாதாரம் மற்றும் குடும்ப நல அமைச்சகத்தால் அவ்வப்போது மேம்படுத்தப்பட்டு வருகிறது.
மேம்படுத்தப்பட்ட தகவல்களை பின்வரும் தளத்தில் காணலாம்;
https://www.mohfw.gov.in/pdf/UpdatedClinicalManagementProtocolforCOVID19dated03072020.pdf
கோவிட்-19 குறித்த தொழில்நுட்ப விஷயங்கள், வழிகாட்டுதல்கள், அறிவுரைகள் பற்றிய அனைத்து அதிகாரபூர்வ , அண்மைத் தகவல்களுக்கு தயவுசெய்து இந்தத் தளங்களை அணுகவும்; https://www.mohfw.gov.in/ மற்றும் @MoHFW_INDIA .
தொழில்நுட்பம் தொடர்பான கேள்விகளை technicalquery.covid19[at]gov[dot]in என்ற தளத்துக்கு அனுப்பலாம். மற்ற கேள்விகளுக்கு ncov2019[at]gov[dot]in மற்றும் @CovidIndiaSeva என்ற தளங்களை அணுகலாம்.
கோவிட்-19 பற்றிய தகவல் ஏதேனும் தேவையென்றால், தொடர்பு கொள்ள வேண்டிய மத்திய சுகாதாரம் மற்றும் குடும்பநலத்துறை அமைச்சகத்தின் உதவி மைய எண்கள்; +91-11-23978046 or 1075 . மாநிலங்கள், யூனியன் பிரதேசங்களின் உதவி மைய எண்கள் பட்டியல் https://www.mohfw.gov.in/pdf/coronvavirushelplinenumber.pdf என்ற தளங்களில் கிடைக்கும்.
ரெயில்வே அமைச்சகம்
ரயில்வே அமைச்சகம் 'தூய்மை இருவார விழா -2023' திட்டத்தை அறிமுகப்படுத்தியது
ரயில்வே அமைச்சகம் இன்று தூய்மை இருவார விழா 2023 ஐ அறிமுகப்படுத்தியுள்ளது.தூய்மை இருவார விழா - 2023 ரயில்வே வாரியத்தின் தலைவர் மற்றும் தலைமை நிர்வாக அதிகாரி திருமதி ஜெய வர்மா சின்ஹாவால் 15 செப்டம்பர் 2023 அன்று ரயில் பவனில் தூய்மை உறுதிமொழி மூலம் தொடங்கி வைக்கப்பட்டது. காணொலி மூலம் இணைக்கப்பட்ட ரயில்வே ஊழியர்கள் மற்றும் ரயில்வே மண்டலங்கள் மற்றும் கோட்டங்களின் மூத்த அதிகாரிகள் உட்பட முழு ரயில்வே குடும்பத்திற்கும் தூய்மை உறுதிமொழி வழங்கப்பட்டது.
ஒட்டுமொத்த ரயில்வே குடும்பமும் எடுத்த தூய்மை உறுதிமொழி தூய்மைக்கான ஒருவரின் உறுதிப்பாட்டை மையமாகக் கொண்டது, ஆண்டுக்கு நூறு மணி நேரத்தை தூய்மைக்காக ஒதுக்குவதுடன், தூய்மை இந்தியா இயக்கத்தின் செய்தியைப் பரப்புகிறது.
ரயில்வே அமைச்சகம் 2023 செப்டம்பர் 16 முதல் 2023 செப்டம்பர் 30 வரை தூய்மை இருவார விழாவை கொண்டாடுகிறது. இதை அக்டோபர் 2-ம் தேதி வரை நீட்டித்துள்ள ரயில்வே அமைச்சகம், மகாத்மா காந்தியின் ஜெயந்தியுடன் நிறைவு செய்ய முடிவு செய்துள்ளது.
இந்த ஆண்டு, வீட்டுவசதி மற்றும் நகர்ப்புற விவகாரங்கள் அமைச்சகம் மற்றும் ஜல் சக்தி அமைச்சகத்தின் கூட்டு பிரச்சாரமான 'தூய்மையே சேவை'  பிரச்சாரம்  கொண்டாடப்படுகிறது. சுய உதவிக் குழுக்களின் செயல்பாடுகள் இந்திய ரயில்வேயின் தூய்மை பக்வாடா திட்டத்துடன் ஒருங்கிணைக்கப்பட்டுள்ளன.
பயோ-டாய்லெட் பயன்பாடு, ஒரு முறை பயன்படுத்தும் பிளாஸ்டிக்கைத் தவிர்ப்பது மற்றும் தூய்மைப் பழக்கங்களைக் கடைப்பிடிப்பது குறித்து மக்களுக்குக் கற்பிக்க டிஜிட்டல் ஊடகங்கள் / பொது அறிவிப்புகள் மூலம் விரிவான விழிப்புணர்வு பிரச்சாரம் மேற்கொள்ள திட்டமிடப்பட்டுள்ளது .
இருவார காலத்தில் முன்மாதிரியான செயல்திறனுக்காக களப்பணியாளர்கள் / இணைக்கப்பட்ட அலுவலகங்கள் / துணை அமைப்புகளுக்கு வழங்குவதற்காக ஜல் சக்தி அமைச்சகத்தால்  ஒவ்வொரு அமைச்சகத்திற்கும் தூய்மை பக்வாடா விருதுகள் வழங்கப்பட்டுள்ளன. முந்தைய ஆண்டு தூய்மை பக்வாடா - 2022 விருதுகள் பின்வரும் மண்டல ரயில்வேகளுக்கு வழங்கப்பட்டுள்ளன:
முதல் இடம்: தென்மேற்கு ரயில்வே;
2வது இடம்: மேற்கு ரயில்வே;
3வது இடம்: வடகிழக்கு ரயில்வே.
இந்திய ரயில்வே சுற்றுச்சூழலுக்கு உகந்த மொத்த போக்குவரத்து சாதனமாகும், மேலும் இது எப்போதும் சுத்தமான மற்றும் பசுமையான சூழலை ஊக்குவிப்பதில் முன்னணியில் உள்ளது. ரயில் நிலையங்கள் மற்றும் ரயில்களைச் சுற்றியுள்ள பகுதிகளில் சுத்தமான சுற்றுச்சூழலை ஏற்படுத்துவதற்காக, சுத்தமான தண்டவாளங்களுக்கு வழிவகுக்கும் ரயில் பெட்டிகளில் பயோ டாய்லெட்டுகள், மக்கும் / மக்காத குப்பைகளை பிரித்தல், திடக்கழிவு மேலாண்மை, ஒரு முறை பயன்படுத்தும் பிளாஸ்டிக் பயன்பாட்டை தவிர்த்தல் போன்ற பல முன்முயற்சிகளை அரசு மேற்கொண்டுள்ளது.
குடியரசுத் துணைத் தலைவர் செயலகம்
இளைஞர்கள் சேவை மனப்பான்மையை வளர்த்துக் கொள்ளவும், ஏழைகளுக்கு சேவை செய்ய சிறிது நேரம் ஒதுக்கவும் முன்வரவேண்டும் என்று குடியரசு துணைத் தலைவர் வேண்டுகோள்
இளைஞர்கள் சேவை மனப்பான்மையை வளர்த்து கொள்ள வேண்டும் என்றும், சமூகத்தில் ஏழைகள் மற்றும் நலிவடைந்த பிரிவினருக்கு உதவிட சிறிது நேரம் ஒதுக்க வேண்டும் என்றும் குடியரசு துணைத் தலைவர் திரு. எம். வெங்கையா நாயுடு அழைப்பு விடுத்துள்ளார்.
ஆந்திரப் பிரதேச மாநிலம் நெல்லூர் மாவட்டத்தில் தேவிரெட்டி சாரதா தொண்டு அறக்கட்டளையைத் தொடங்கி வைத்துப் பேசிய அவர், ‘சேவை’ என்பது இந்திய கலாச்சாரத்தின் ஒருங்கிணைந்த பகுதி என்றும், நாட்டின் நாகரீக மதிப்பு ‘பகிர்வு மற்றும் கவனிப்பு’ என்றும் வலியுறுத்தினார். மற்றவர்களுக்கு உதவுவதில் அளவற்ற திருப்தி கிடைக்கும் என்று கூறினார். குறிப்பாக இளைஞர்கள் ஏழைகளுக்கு சேவை செய்ய முன்வர வேண்டும் என்றும், அரசு வழங்கும் சேவைகள் மற்றும் திட்டங்களைப் பயன்படுத்திக் கொள்ள அவர்களுக்கு உதவ வேண்டும் என்றும் அவர் கேட்டுக்கொண்டார்.
இளைஞர்கள் மற்றும் பெண்களின் திறன் மேம்பாடு, அவர்களுக்கு அதிகாரமளிப்பதில் கவனம் செலுத்துமாறு தொண்டு நிறுவனங்களை திரு நாயுடு வலியுறுத்தினார். நாட்டின் கிராமப்புறங்களில் சேவை சார்ந்த திட்டங்களை ஆர்வத்துடன் மேற்கொள்ள, சேவை செய்பவர்கள் மற்றும் பெரிய நிறுவனங்கள் தங்கள் வசம் உள்ள வளங்களைப் பயன்படுத்த வேண்டும் என்று அவர் அழைப்பு விடுத்தார்.
அறக்கட்டளைக்குச் சொந்தமான பள்ளி, சுகாதார சேவை மையம் மற்றும் திறன் மேம்பாட்டு மைய வசதிகளைப் பார்வையிட்ட திரு நாயுடு, அங்கு மேற்கொள்ளப்பட்டு வரும் பல்வேறு சேவை நடவடிக்கைகள் குறித்து அவரிடம் எடுத்துரைக்கப்பட்டது. அறக்கட்டளையை அமைப்பதற்காக திரு தேவி ரெட்டி, சுதாகர் ரெட்டி மற்றும் அவரது குடும்ப உறுப்பினர்களுக்குப் பாராட்டுத் தெரிவித்த அவர், அவர்களின் எதிர்கால முயற்சிகளுக்கு தனது வாழ்த்துக்களைத் தெரிவித்துக் கொண்டார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1820431
நிலக்கரி அமைச்சகம்
பாலின சமத்துவம் மற்றும் பெண்களை அதிகாரப்படுத்துதலை நிலக்கரித் துறை மேலும் ஊக்குவிக்க வேண்டுமென அமைச்சர் திரு பிரகலாத் ஜோஷி வலியுறுத்தியுள்ளார்
நிலக்கரி அமைச்சகத்தின் கீழ் உள்ள அனைத்து அமைப்புகளிலும், பாலின சமத்துவத்தை மேம்படுத்த வேண்டுமென மத்திய நிலக்கரி, சுரங்கங்கள் மற்றும் நாடாளுமன்ற விவகாரத்துறை அமைச்சர் திரு பிரகலாத் ஜோஷி வலியுறுத்தியுள்ளார். 2022-ம் ஆண்டின் சர்வதேச மகளிர் தினத்தையொட்டி டுவிட்டர் பதிவு வெளியிட்டுள்ள அமைச்சர், பெண் தொழிலாளர்களை ஊக்குவித்து, அவர்களுக்கு அதிகாரம் அளிப்பது, இந்தியாவின் முன்னணி பெண் பெருவணிக தொழில்முனைவு நிறுவனமான கோல் இந்தியா நிறுவனத்தின்  பொறுப்பாகும் என்று கூறியுள்ளார்.
நிலக்கரி அமைச்சகத்தின் கீழ் இயங்கும் மகா ரத்னா எனப்படும் பொதுத்துறை நிறுவனமான சிஐஎல்-லில் சுமார் 20,000 பெண் தொழிலாளர்கள் சுரங்கங்கள் உள்ளிட்ட இடங்களில் பணிபுரிகிறார்கள். சிஐஎல்லில் பாலின சமத்துவம் அவர்களுக்கு சம வாய்ப்புகளை அளித்துள்ளது.
பெண்கள் மற்றும் குழந்தை நலன் அமைச்சகம்
காவல் துறையினருக்கு பாலின உணர்திறன் பயிற்சி அளிப்பதற்காக காவல் ஆராய்ச்சி மற்றும் மேம்பாட்டு அலுவலகத்துடன் புரிந்துணர்வு ஒப்பந்தத்தில் தேசிய மகளிர் ஆணையம் கையெழுத்து
நாடு முழுவதும் உள்ள காவல் துறையினருக்கு பாலின உணர்திறன் பயிற்சி அளிப்பதற்காக காவல் ஆராய்ச்சி மற்றும் மேம்பாட்டு அலுவலகத்துடன் புரிந்துணர்வு ஒப்பந்தம் ஒன்றில் தேசிய மகளிர் ஆணையம் கையெழுத்திட்டது.
தேசிய மகளிர் ஆணைய தலைவர் திருமிகு ரேகா சர்மா, காவல் ஆராய்ச்சி மற்றும் மேம்பாட்டு அலுவலக தலைமை இயக்குநர் திரு விஎஸ்கே கவுமுதி, கூடுதல் தலைமை இயக்குநர் திரு நீரஜ் சின்ஹா மற்றும் துணைத் தலைவர்  வந்தன் சக்சேனா ஆகியோர் புதுதில்லி மகிபால்பூரில் உள்ள காவல் ஆராய்ச்சி மற்றும் மேம்பாட்டு அலுவலக தலைமையகத்தில் இத்திட்டத்தை தொடங்கி வைத்தனர்.
ஆணையத்தின் உறுப்பினர்கள் மற்றும் அலுவலர்களின் முன்னிலையில் மேற்கண்ட இரு அமைப்புகளுக்கிடையேயான புரிந்துணர்வு ஒப்பந்தம் கையெழுத்தானது.
பெண்கள் தொடர்பான சட்டங்கள் மற்றும் கொள்கைகள் குறித்து காவல் துறையினரிடையே விழிப்புணர்ச்சி உருவாக்குவதும், பெண்களுக்கு எதிரான குற்றங்களை கையாளும் போது காவல் அதிகாரிகளிடையே மனதளவில் மற்றும் செயல்பாட்டு அளவில் மாற்றத்தை கொண்டு வருவதும் இந்த திட்டத்தின் நோக்கமாகும்.
மொத்தம் 18-24 மணி நேரத்திற்கான பயிற்சியுடன், 3 முதல் 5 நாட்களுக்கு இந்த பயிற்சி நடத்தப்படும். பாலின பிரச்சினைகள், பெண்கள் தொடர்பான சட்டங்கள், செயல்படுத்தும் முகமைகளின் பங்கு, சிறந்த நடைமுறைகள் ஆகியவை குறித்து சிறப்பு கவனம் செலுத்தப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1736188
நுகர்வோர் நலன், உணவு மற்றும் பொது விநியோகம் அமைச்சகம்
இந்திய உணவுக் கழகத்திடம் 811.69 லட்சம் மெட்ரிக் டன் உணவு தானியங்கள் இருப்பு.
இந்திய உணவுக்கழகம் 11.06.2020 அன்று வெளியிட்டுள்ள அறிக்கையின் படி அந்தக் கழகத்திடம் தற்போது 270.89 லட்சம் மெட்ரிக் டன் அரிசியும் 540.80 லட்சம் மெட்ரிக் டன் கோதுமையும் இருப்பில் உள்ளன. அதாவது இந்திய உணவுக்கழகத்திடம் மொத்தமாக 811.69 லட்சம் மெட்ரிக் டன் உணவு தானிய இருப்பு உள்ளது . தேசிய உணவுப் பாதுகாப்பு திட்டம் , இதர நல்வாழ்வுத் திட்டங்களுக்காக ஒரு மாதத்திற்கு சுமார் 55 லட்சம் மெட்ரிக் டன் உணவு தானியங்கள் தேவைப்படுகின்றன.
சுயசார்பு பாரத திட்டத்தொகுப்பின் கீழ், இந்திய அரசானது தேசிய உணவுப் பாதுகாப்புத் திட்டத்தின் கீழும் மாநிலக் குடிமைப்பொருள் வழங்கல் அட்டைத் திட்டத்தின் கீழும் வராத 8 கோடி புலம் பெயர் தொழிலாளர்கள், சொந்த ஊர்களுக்குச் செல்லாமல் சிக்கிக்கொண்ட மற்றும் தேவை உள்ள குடும்பங்களுக்கு 8 லட்சம் மெட்ரிக் டன் உணவு தானியங்களை வழங்க முடிவெடுத்துள்ளது. புலம் பெயர்ந்தவர்கள் அனைவருக்கும் மே மற்றும் ஜுன் மாதங்களில் ஒரு நபருக்கு 5 கிலோ உணவு தானியம் வீதம் இலவசமாக வழங்கப்பட்டு வருகிறது.
மாநிலங்களும், யூனியன்பிரதேசங்களும் 5.48 லட்சம் மெட்ரிக் டன் உணவு தானியங்களைப் பெற்றுக்கொண்டு அதில் 22,812 மெட்ரிக் டன் உணவு தானியங்களை 45.62 லட்சம் பயனாளிகளுக்கு  விநியோகித்துள்ளன. அதே போன்று இந்திய அரசாங்கம் 1.96 கோடி புலம்பெயர்ந்த குடும்பங்களுக்கு 39,000 மெட்ரிக் டன் பருப்புகள் வழங்க அனுமதித்துள்ளது. தேசிய உணவுப் பாதுகாப்புத் திட்டத்தின் கீழும், மாநிலக் குடிமைப்பொருள் வழங்கல் அட்டைத் திட்டத்தின் கீழும் வராத 8 கோடி புலம்பெயர் தொழிலாளர்கள், பயணம் மேற்கொள்ளாமல் சிக்கிக்கொண்ட மற்றும் தேவை உள்ள குடும்பங்களுக்கு மே மற்றும் ஜுன் மாதங்களில் ஒவ்வொரு குடும்பத்துக்கும் தலா ஒரு கிலோ பருப்பு வழங்கப்பட்டு வருகிறது.
சுமார் 33,916 மெட்ரிக் டன் பருப்புகள் மாநிலங்கள் மற்றும் யூனியன் பிரதேசங்களுக்கு அனுப்பப்பட்டுள்ளன.
பிரதம மந்திரி கரீப் கல்யாண் திட்டத்தின் கீழ் ஏப்ரல், மே, ஜுன் ஆகிய மூன்று மாதங்களுக்கும் சேர்த்து மொத்தமாக 104.3 லட்சம் மெட்ரிக் டன் அரிசியும் 15.2 லட்சம் மெட்ரிக் டன் கோதுமையும் தேவைப்படுகின்றது. இதில் 94.71 மெட்ரிக் டன் அரிசியையும் 14.20 லட்சம் மெட்ரிக் டன் கோதுமையையும் மாநிலங்களும் யூனியன் பிரதேசங்களும் பெற்றுக் கொண்டுள்ளன. அதாவது இவை மொத்தமாக 108.91 லட்சம் மெட்ரிக் டன் உணவு தானியங்களைப் பெற்றுக் கொண்டுள்ளன.
11-6-2020 அன்றுள்ள படி மொத்தமாக 376.569 லட்சம் மெட்ரிக் டன் கோதுமை  மற்றும் 734.58 லட்சம் மெட்ரிக் டன் அரிசி  ஆகியன கொள்முதல் செய்யப்பட்டுள்ளன.
திறந்த நிலை சந்தை விற்பனைத் திட்டம் :
ஓ.எம்.எஸ்.எஸ் திட்டத்தின் கீழ் அரிசியின் விலை ஒரு கிலோவுக்கு ரூ.22 எனவும், கோதுமையின் விலை ஒரு கிலோவுக்கு ரூ.21 எனவும் நிர்ணயிக்கப்பட்டு உள்ளது. இந்திய உணவுக்கழகம் ஊரடங்கு காலகட்டத்தின் போது திறந்த நிலை சந்தை விற்பனைத் திட்டத்தின் கீழ் 5.57 லட்சம் மெட்ரிக் டன் கோதுமையையும் 8.90 லட்சம் மெட்ரிக் டன் அரிசியையும் விற்பனை செய்துள்ளது.
============
(Visitor Counter : 227
சிறப்பு சேவைகள் மற்றும் கட்டுரைகள்
பருவநிலை உறுதிப்பாடுகள் மாறுதலுக்கான திட்டங்களின் முன்னேற்றத்திற்கு உதவ அரசுகளும், சர்வதேச அமைப்புகளும், தனியார் துறையும் ஒருங்கிணைந்து செயல்பட “ஜி20 நீடிக்கவல்ல நிதிப்பணிக்குழு” வலியுறுத்தியுள்ளது
ஜி20 இந்தியா தலைமைத்துவத்தின் கீழ் மகாபலிபுரத்தில் நடைபெற்ற இந்தப் பணிக்குழுவின் மூன்றாவது கூட்டம் இன்று நிறைவடைந்தது
பருவநிலை உறுதிப்பாடுகள் மாறுதலுக்கான திட்டங்களின் முன்னேற்றத்திற்கு உதவ அரசுகளும், சர்வதேச அமைப்புகளும், தனியார் துறையும் ஒருங்கிணைந்து செயல்பட ஜி20 நீடிக்கவல்ல நிதிப்பணிக்குழு வலியுறுத்தியுள்ளது.
ஜி20 இந்தியா தலைமைத்துவத்தின் கீழ் 2023, ஜூன் 19 முதல் 21 வரை மகாபலிபுரத்தில் நடைபெற்ற இந்தப் பணிக்குழுவின் மூன்றாவது கூட்டம் இன்று நிறைவடைந்தது. இதில் ஜி20 உறுப்பு நாடுகள், 11 விருந்தினர் நாடுகள், உலக வங்கி உள்ளிட்ட 15 சர்வதேச அமைப்புகள் ஆகியவற்றை சேர்ந்த சுமார் 100 பிரதிநிதிகள் இதில் கலந்து கொண்டனர்.
இந்த 3 நாள் கூட்டத்தில் பருவ நிலை மாற்றத்திற்கு உரிய நேரத்தில் போதுமான அளவு நிதி ஆதாரங்களை திரட்டுவதற்கான வழிமுறைகள், நீடிக்கவல்ல வளர்ச்சி இலக்குகளுக்கான நிதியைப் பெறுதல், நீடிக்கவல்ல வளர்ச்சியை நோக்கிய நிதிக்கான சூழலின் திறன் கட்டமைப்பு பற்றி உறுப்பினர்கள் ஆழமாக விவாதித்தனர்.
இந்தக் கூட்டத்தின் பரிந்துரைகள் கலவையான நிதி நடைமுறைகளில் அதிகபட்ச கவனம் செலுத்துவதாக இருக்க வேண்டுமென்று பல உறுப்பினர்கள் வலியுறுத்தினர். பருவநிலை மாற்றத்திற்கான முதலீடுகளை ஈர்ப்பதற்கு உகந்த கொள்கை சூழலை உருவாக்குவதற்கு தேவையான ஒழுங்குமுறை கட்டமைப்புகளை திறமையோடு பயன்படுத்த வேண்டும் என்றும் அவர்கள் தெரிவித்தனர். சீரான கொள்கை வடிவமைப்பு மற்றும் மாறுதலுக்குரிய அம்சங்களில் சர்வதேச ஒத்துழைப்பு பெருமளவு உதவும் என்று பொதுவாக ஒப்புக் கொள்ளப்பட்டது.
நீடிப்புத்தன்மை தொடர்பான பிரச்சனைகளை அடையாளம் காணுதல், புரிந்து கொள்ளுதல். நிர்வகித்தலுக்கு பங்கேற்பாளர்களின் திறன்களை மேம்படுத்தவும், எம்எஸ்எம்இ-க்கள் உள்ளிட்டவற்றில் இந்தப் பிரச்சனைகளை குறைப்பதற்கு தயாராவதற்கும் நடவடிக்கைகள் மேற்கொள்ளப்பட வேண்டும் என்று யோசனை தெரிவிக்கப்பட்டது.
பருவநிலை முதலீடுகள் மற்றும் தனியார் துறை நிதியை அதிகப்படுத்துவதற்கு தேவையான தரவுகள் மற்றும் அளவுகளின் புரிதல் மேம்படுத்தப்பட வேண்டும். தரவுகள் எளிதாக கிடைப்பதை மேம்படுத்த அரசுகள். சர்வதேச நிறுவனங்கள் மற்றும் தனியார் துறையிடையே ஒத்துழைப்புக்குப் பாடுபட வேண்டுமென்று இந்தக் கூட்டத்தில் கருத்து தெரிவிக்கப்பட்டது.
இந்தக் கூட்டத்தையொட்டி ஜி20 நீடிக்கவல்ல நிதிப்பணிக்குழு பற்றிய விவாதங்கள் அனைவரையும் உள்ளடக்கியதாகவும், மக்களை மையப்படுத்தியதாகவும் இருப்பதற்கு மக்கள் பங்கேற்பு நிகழ்வுகள் பலவற்றுக்கு ஏற்பாடு செய்யப்பட்டது.
மேலும் உலகப் பாரம்பரிய இடமாக யுனெஸ்கோ அறிவித்துள்ள மகாபலிபுரம் கடற்கரை கோவில் வளாகத்தில் இன்று அதிகாலை சர்வதேச யோகா தினம் கொண்டாடப்பட்டது. இதில் ஜி20 நிதிப்பணிக்குழுவின் பிரதிநிதிகளும், தலைமைத்துவக் குழுவின் உறுப்பினர்களும் பங்கேற்றனர்.
சிறப்பு சேவைகள் மற்றும் கட்டுரைகள்
செல்போன் கோபுரங்களில் இருந்து வெளியேறும் கதிரியக்கத்தால் எந்த பாதிப்பும் இல்லை: தொலை தொடர்புத்துறை விளக்கம்
செல்போன் கோபுரங்களில் இருந்து வெளியேறும் கதிரியக்கம், முற்றிலும் பாதுகாப்பான வரம்புக்குள் உள்ளதால், உடல்நலத்துக்கு எந்த பாதிப்பும் இல்லை எனவும், இதனால் செல்போன் கோபுரங்கள் அமைப்பதற்கு பொதுமக்கள் எதிர்ப்பு தெரிவிக்க வேண்டாம் என்றும் தமிழ்நாடு தொலை தொடர்புத்துறை வேண்டுகோள் விடுத்துள்ளது.
தொலை தொடர்பு சேவைகள், நமது பொருளாதாரத்திலும், பேரிடர் சமயத்திலும் முக்கிய பங்காற்றுகின்றன. கொவிட்-19 தொற்று சமயத்தில் அனைத்து துறை பணிகளும், இயல்பாக நடந்ததில், தொலை தொடர்பு சேவைகள் முக்கிய பங்காற்றின.
இவற்றின் காரணமாக, முன் எப்போதும் இல்லாத அளவுக்கு தொலை தொடர்பு சேவைகளின் தேவை அதிகரித்துள்ளது.
அதனால் தமிழகத்தில் தொலை தொடர்பு கட்டமைப்பை விரைவாக விரிவுபடுத்த வேண்டும்.
அனைத்து இடங்களில் தொலை தொடர்பு இணைப்புகள் நன்றாக இருப்பதற்கு, செல்போன் கோபுரங்களை அதிக எண்ணிக்கையில் அமைக்க வேண்டியுள்ளது.
ஆனால், தவறான எண்ணங்கள் மற்றும் தகவல்களால், குடியிருப்பு பகுதிகளில் செல்போன் கோபுரங்கள் அமைக்கும் போதெல்லாம் பொது மக்கள் எதிர்ப்பு தெரிவிக்கின்றனர்.
இதனால் செல்போன் கோபுரங்களில் இருந்து வெளியேறும் கதிரியக்கத்தின் பாதுகாப்பு குறித்து மக்களிடையே விழிப்புணர்வு ஏற்படுத்த வேண்டிய தேவையுள்ளது.
செல்போன் கோபுரங்களில் பயன்படுத்தப்படும் மின்காந்த அலைகள், டி.வி, ரேடியோ சிக்னல்கள் போன்று பாதிப்பு இல்லாத அலைவரிசையாகும். இது குறித்து உலக சுகாதார நிறுவனம் உட்பட பல அறிவியல் அமைப்புகள் ஆய்வு நடத்தியுள்ளன.
செல்போன் கோபுரங்களில் இருந்து வெளியேறும் கதிரியக்கத்தால் பாதிப்பு ஏற்படும் என்பதற்கு எந்த ஆதாரமும் இல்லை. இந்த விஷயத்தில் மத்திய அரசு கடுமையான விதிமுறைகளை பின்பற்றுகிறது.
சர்வதேச தரத்துடன் ஒப்பிடுகையில் தொலைபேசி கோபுரங்களின் கதிரியக்கம் 10ல் ஒரு பங்கு அளவுக்கே மத்திய அரசு அனுமதிக்கிறது. அதனால் குடியிருப்பு பகுதிகள், பள்ளிகள், மருத்துவமனைகள், வழிபாட்டுத் தலங்கள் போன்றவற்றுக்கு அருகில் செல்போன் கோபுரங்கள் அமைப்பதால் எந்த பாதிப்பும் இல்லை.
இது தொடர்பான விரிவான தகவல்களை தொலை தொடர்புத்துறை www.dot.gov.in என்ற இணையளத்தில் கொடுத்துள்ளது.
செல்போன் கோபுரங்கள் அமைக்கும்முன், அதிலிருந்து வெளியேறும் கதிரியக்கத்தின் அளவு குறித்த விவரங்களை தொலை தொடர்பு சேவை அளிக்கும் நிறுவனங்கள், தொலை தொடர்புத் துறையிடம் தெரிவிக்க வேண்டும்.
கதிரியக்கத்தின் அளவு அனுமதிக்கப்பட்ட வரம்புக்குள் இருக்கிறதா என்பதை தொலை தொடர்புத்துறை ஆய்வு மேற்கொண்டு உறுதி செய்கிறது.
5ஜி தொழில்நுட்பம் அறிமுகம் செய்யப்படவுள்ளதால், செல்போன் கோபுரங்களின் எண்ணிக்கையை அடுத்த 2 ஆண்டுக்குள் அதிகரிக்க வேண்டும்.
இதனால் இதற்கு பொது மக்கள் உட்பட அனைத்து தரப்பினரும் ஒத்துழைப்பு அளிக்க வேண்டும் என தமிழ்நாடு தொலை தொடர்புத் துறை, வெளியிட்டுள்ள செய்தி குறிப்பில் வேண்டுகோள் விடுத்துள்ளது.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
நிலம் கையகப்படுத்துதலுக்கு நியாயமான இழப்பீடு
முக்கிய தேசிய நெடுஞ்சாலைத் திட்டங்களுக்கான நிலம் கையகப்படுத்தல் பொதுவாக விவசாயிகளால் வலுவான எதிர்ப்பை எதிர்கொள்ளவில்லை. இருப்பினும், பஞ்சாப் மாநிலத்தில் ஒரு சில இடங்களில் இழப்பீட்டை அதிகரிக்க விவசாயிகள் கோரிக்கை விடுத்ததாக தெரிவிக்கப்பட்டது.
தேசிய நெடுஞ்சாலைகள் சட்டம், 1956- இன் விதிகளின் கீழ் தேசிய நெடுஞ்சாலைக்கான நிலம் கையகப்படுத்தப்பட்டாலும், நியாயமான இழப்பீடு மற்றும் நிலம் கையகப்படுத்துதல், மறுவாழ்வு மற்றும் மீள்குடியேற்றத்தில் வெளிப்படைத்தன்மை சட்டம், 2013 இன் விதிகளின்படி நிலத்தின் இழப்பீடு தீர்மானிக்கப்படுகிறது. இது நிலத்தின் நிர்ணயிக்கப்பட்ட சந்தை மதிப்பை விட 2 முதல் 4 மடங்கு ஆகும்.
இத்தகவலை மத்திய சாலைப் போக்குவரத்து மற்றும் நெடுஞ்சாலைத் துறை அமைச்சர் திரு நிதின் கட்கரி மாநிலங்களவையில் இன்று எழுத்துப்பூர்வமாக அளித்த பதிலில் தெரிவித்துள்ளார்.
உள்துறை அமைச்சகம்
90-வது இன்டர்போல் பொதுச்சபையின் நிறைவு அமர்வில் மத்திய உள்துறை அமைச்சர் திரு அமித் ஷா ஆற்றிய உரையின் முக்கிய அம்சங்கள்
நண்பர்களே!
இந்தியாவின் 75-வது ஆண்டு சுதந்திர தினத்தின் போது புதுதில்லியில் இன்டர்போலின் 90-வது பொதுச் சபையின் நிறைவு அமர்வில் உரையாற்றுவது குறித்து பெருமகிழ்ச்சி அடைகிறேன். இந்திய காவல்துறைக்கு இன்றைய தினம் மிக முக்கியமான நாளாகும். இந்தியா காவல்துறை தினமாக இந்த நாள் அனுசரிக்கப்படுகிறது. இந்தியாவின் ஒற்றுமை மற்றும் ஜனநாயகத்தை பாதுகாப்பதில் 35,000 காவல் துறையினர் தங்கள் இன்னுயிரைத் தியாகம் செய்துள்ளனர்.
கொவிட் பெருந்தொற்றுக்குப் பின்னர் ஏற்பாடு செய்யப்பட்ட இந்த கூட்டமும் இன்டர்போலுக்கு முக்கியத்துவம் வாய்ந்ததாகும். 195 நாடுகளை உறுப்பினராகக் கொண்ட இன்டர்போல் கடந்த 100 ஆண்டுகளாக மிகச் சிறந்த வகையில் செயலாற்றி வருகிறது. 1949-ம் ஆண்டு இதில் சேர்ந்த இந்தியா மிகவும் பழைய உறுப்பு நாடாகும். இன்றைய உலகில் இன்டர்போல் போன்ற ஒரு அமைப்பு மிகவும் முக்கியத்துவம் வாய்ந்ததாகக் கருதப்படுகிறது.
உலக அமைதி மற்றும் நிலைத்தன்மைக்கு பெரும் பங்காற்றி வரும் இன்டர்போலை இந்திய மக்களின் சார்பிலும், காவல்துறையின் சார்பிலும் பெரிதும் பாராட்டுகிறேன்.
ஆயிரம் ஆண்டுகளுக்கு முந்தைய ராமாயணத்திலும், விதுரர், சுக்ராச்சாரியார், சாணக்கியர் போன்ற மகான்களின் நீதிலும், திருக்குறள் போன்ற அறநூல்களிலும் நீதி பரிபாலனம் குறித்து கூறப்படுகிறது.
மற்றொரு இதிகாசமான மகாபாரதத்தில் குற்றங்களை கட்டுப்படுத்துதல், நீதி வழங்குதல், வெற்றிகரமான நிர்வாகம் ஆகியவை குறித்து கூறப்பட்டுள்ளது.
நள்ளிரவிலும் நீதி விழிப்புடன் இருந்தால் தான் மக்களும், சமுதாயமும் அச்சமின்றி இருக்க முடியும். பிரதமர் மோடியின் தலைமையின் கீழ் நமது காவல்துறை எந்த சவாலையும் சந்திக்கும் ஆற்றலுடன் உள்ளது. எதிர்கால சவால்களை எதிர்கொள்ள பல முன் முயற்சிகளை இந்திய அரசு எடுத்துள்ளது. இந்திய அரசு தேசிய தடய அறிவியல் பல்கலைக்கழகத்தை ஏற்படுத்தியுள்ளது.
பயங்கரவாதம், போதைப் பொருள் கடத்தல், பொருளாதார குற்றங்களை முறியடிக்க தேசிய அளவில் தரவுதளம் ஏற்படுத்தப்பட்டுள்ளது.
கடந்த 100 ஆண்டுகளில் இன்டர்போல் அடுத்த 50 ஆண்டுக்கான எதிர்கால திட்டத்தை தயாரித்துள்ளது. ஒவ்வொரு ஐந்து ஆண்டுக்கு ஒருமுறை தனது திட்டத்தை அது புதுப்பித்துக்கொள்ள வேண்டும். இந்தியா இன்டர்போலுடன் இணைந்து செயல்பட உறுதி பூண்டுள்ளது. பயங்கரவாதத்தின் அனைத்து வடிவங்களை முறியடிக்கவும், சட்டவிரோத பணபரிவர்த்தனையை தடுக்கவும், திட்டமிடப்பட்ட சதிச்செயல்களை முறியடிக்கவும் இந்தியா இன்டர்போலுடன் இணைந்து செயல்பட தயாராக உள்ளது.
புவி அறிவியல் அமைச்சகம்
இந்தியா மற்றும் அர்ஜென்டினா இடையே அண்டார்டிக் ஒத்துழைப்பு குறித்த புரிந்துணர்வு ஒப்பந்தம் குறித்து மத்திய அமைச்சரவைக்கு விளக்கம்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் இந்தியா மற்றும் அர்ஜென்டினா இடையேயான அண்டார்டிக் ஒத்துழைப்பு தொடர்பான புரிந்துணர்வு ஒப்பந்தம் குறித்து விளக்கம் அளிக்கப்பட்டது.
இந்த புரிந்துணர்வு ஒப்பந்தம், புவி, அறிவியல் துறையில் அறிவியல் ஒத்துழைப்பு சார்ந்த திட்டங்களுக்கு உதவும் வகையில், அண்டார்டிகா மற்றும் தெற்கு சமுத்திரங்களின் இயற்கை சுற்றுச்சூழலை பாதுகாக்கவும், பராமரிக்கவும் உதவும்.